DEĊIŻJONI TAL-KUMMISSJONI
tal-15 ta’ Mejju 2007
li tapprova s-sistemi ta’ sospensjoni awtomatika għal-liċenzji tas-sajd fir-rigward ta’ l-infrazzjonijiet, żviluppati mid-Danimarka, mill-Ġermanja u mir-Renju Unit
(notifikata taħt id-dokument numru C(2007) 2036)
(It-testi bid-Daniż, bil-Ġermaniż u bl-Ingliż biss huma awtentiċi)
(2007/337/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 41/2007 tal-21 ta’ Diċcembru 2006 li jistabbilixxi għall-2007 l-opportunitajiet ta’ sajd u l-kondizzjonijiet assoċjati magħhom għal ċerti ħażniet (stokkijiet) ta’ ħut u gruppi ta’ ħażniet ta’ ħut, applikabbli fl-ilmijiet tal-Komunità u, għal bastimenti Komunitarji, f’ilmijiet fejn huma meħtieġa limiti ta’ qbid (1), partikolarment punt 8.1.(h) ta’ l-Anness IIA tiegħu,
Wara li kkunsidrat it-talbiet magħmula mid-Danimarka, mill-Ġermanja u mir-Renju Unit,
Billi:
(1)
Skond ir-Regolament (KE) Nru 41/2007, l-iżvilupp mill-Istati Membri ta’ sistemi ta’ sospensjoni awtomatika għal-liċenzji tas-sajd fir-rigward ta’ l-infrazzjonijiet joħloq kundizzjoni fejn jiżdied in-numru massimu ta’ ġranet li bastiment tas-sajd jista’ jkun preżenti fiż-żona ġeografika definita fl-Anness IIA ta’ dak ir-Regolament matul il-perjodu ta’ bejn l-1 ta’ Frar 2007 u l-31 ta’ Jannar 2008.
(2)
Id-Danimarka, il-Ġermanja u r-Renju Unit ipprovdew informazzjoni lill-Kummissjoni dwar sistemi ta’ sospensjoni awtomatika għal-liċenzji tas-sajd fir-rigward ta’ l-infrazzjonijiet fir-rigward ta’ bastimenti li jġorru abbord l-irkaptu tas-sajd imsemmi fil-punt 4.1.(a)(v) ta’ l-Anness IIA tar-Regolament (KE) Nru 41/2007, jiġifieri xbieki tat-tkarkir, tartaruni Daniżi) u rkaptu simili, minbarra xbieki tat-tkarkir bit-travu, b’malji ta’ 120 mm jew akbar.
(3)
Fid-dawl ta’ dik l-informazzjoni, is-sistemi ta’ sospensjoni awtomatika għal-liċenzji tas-sajd sottomessi minn dawk l-Istati Membri għandhom jiġu approvati fir-rigward ta’ dawn il-bastimenti,
ADOTTAT DIN ID-DEĊIŻJONI:
Artikolu 1
Is-sistemi ta’ sospensjoni awtomatika għal-liċenzji tas-sajd fir-rigward ta’ l-infrazzjonijiet, żviluppati mid-Danimarka, mill-Ġermanja u mir-Renju Unit, huma approvati għall-għanijiet ta’ punt 8.1.(h) ta’ l-Anness IIA tar-Regolament (KE) Nru 41/2007 għall-bastimenti li jġorru abbord xbieki tat-tkarkir, tartaruni Daniżi u rkaptu simili, minbarra xbieki tat-tkarkir bit-travu, b’malji ta’ 120 mm jew akbar.
Artikolu 2
Din id-Deċiżjoni hi indirizzata lir-Renju tad-Danimarka, lir-Repubblika Federali Ġermaniża u lir-Renju Unit tal-Gran Brittanja u l-Irlanda ta’ Fuq.
Magħmul fi Brussell, 15 ta’ Mejju 2007.